ཐ་ཐར་མི། (རྒྱ་ནག།)

ཐ་ཐར་རིགས་ནི་ཤིན་ཅང་ཡུ་གུར་རིགས་རང་སྐྱོང་ལྗོངས་སུ་ཐར་ཐོར་དུ་གཞིས་སྡོད་བྱས་ཡོད། ཁྱོན་སྡོམ་མི་གྲངས ༣༥༥༠ ལྷག་ཡོད། མི་རིགས་དེ་ནི་དུས་རབས་བཅོ་ལྔ་བའི་དུས་དཀྱིལ་དུ་མོང་གོལ་ཆན་ཚ་ཧན་རྒྱལ་ཁབ་ཏྭ་ཏན་རིགས་རང་བཙན་བྱས་ཏེ་དུས་ཡུན་རིང་བོའི་ལོ་རྒྱས་འཕེལ་རིམ་ཁྲོད་ས་དེ་གའི་མི་རིགས་གཞན་པ་དང་འདྲེས་ནས་བྱུང་བ་རེད། ཞིན་ཅང་ས་ཁུལ་གྱི་ཐ་ཐར་རིགས་ནི་གཙོ་བོ་དུས་རབས་བཅུ་དགུ་བའི་ལོ་རབས་ཉི་ཤུ་དང་སུམ་ཅུའི་སྐབས་སུ་ཁོ་ཧྲན་དང་། ཀྲེ་སང་སོགས་ས་ཁུལ་ནས་གནས་སྤར་ཏེ་འོངས་པ་རེད། ཁོ་ཚོ་ཡུ་རིགས་དང་ཧ་སག་རིགས་ལ་དུས་ཡུན་རིང་བོར་འབྲེལ་འདྲིས་བྱས་པའི་རྐྱེན་གྱིས། མི་རིགས་འདི་གཉིས་ཀྱི་སྐད་ཆ་དང་ཡིག་རིགས་ནི་ཐར་ཐར་རིགས་ཀྱི་རྒྱུན་བཀོལ་སྐད་ཆ་དང་སྤྱི་ཁྱབ་ཀྱིས་བཀོལ་སྤྱོད་བྱེད་པའི་ཡིག་རིགས་ཡིན།

གྱོན་ཆས།
ཐ་ཐར་རིགས་ཀྱི་སྐྱེས་པ་རྣམས་ཀྱིས་མེ་ཏོག་གཙགས་ཡོད་པའི་ཚིལ་ལེན་དཀར་བོ་གོན་པ་དང་ཕྱི་ལ་ཁན་སྦྱར་ནག་པོ་དང་གཞུང་གཤགས་སྟོད་ལྭ་རིང་བོ་གོན། སྐྱེས་མ་རྣམས་ཀྱིས་མདོག་དཀར་པོ་དང་སྨུག་པོ། སེར་བོ་སོགས་ཀྱི་སྨད་གཡོགས་སྦུབས་མ་ཅན་གོན་པ་དང་ལག་གདུ་བ། སྐེ་རྒྱན་སོགས་འདོགས་པར་དགའ། 

རྩོམ་རིག
ཐ་ཐར་རིགས་ཀྱི་རྩོམ་རིག་གཙོ་བོ་ནི་དམངས་ཁྲོད་རྩོམ་རིག་ཡིན་ཏེ། དམངས་ཁྲོད་གཏམ་རྒྱུད《བདེ་སྐྱིད》དང《མ་དང་བྲལ་བའི་བུ་མོ》དམངས་གླུ《ཆུ་ཕྲན》དང《མིག》《བུ་མོའི་རེ་སྨོན》སོགས་ལ་འབུར་ཐོན་གྱི་བརྩེ་དུངས་ལྡན་ཞིང་མི་རིགས་དེའི་ལོ་རྒྱུས་དང་ཐོན་སྐྱེད་འཚོ་བ་སོགས་མངོན་པར་མཚོན་ཡོད་པས། མང་ཚོགས་རྣམས་ཧ་ཅང་དགའ་བོ་འདུག གཡོས་སྦྱོར་ལ་བྱང་བའི་ཐ་ཐར་རིགས་ཀྱི་བུད་མེད་རྣམས་ཁ་ཟས་སྣ་ཚོགས་ལས་པར་ཤིན་ཏུ་མཁས། ཁོ་ཚོས་སྒོ་ང་དང་ཕྱེ་ལས་བཟོས་པའི་ཁ་ཟས་རིགས་ཟོས་ན་ཤིན་ཏུ་ཞིམ་པས་ས་དེ་གར་མིང་གྲགས་ཆེ། 

ཆོས་ལུགས།
ཐ་ཐར་རིགས་ཀྱིས་དབྱི་སི་ལན་ཆོས་ལུགས་ལ་དད་པ་བྱེད་ཅིང་། གཉེན་སྒྲིག་བྱེད་སྐབས་དབྱི་སི་ལན་ཆོས་ལུགས་ཀྱི་ཆོ་ག་ལྟར་མནའ་མ་ཚང་ནས་གཉེན་སྟོན་བྱེད་ཅིང་། མནའ་མ་དང་མག་པ་གཉིས་ཀྱིས་བདེ་སྐྱིད་ཀྱི་འཚོ་བའི་ཁྲོད་དུ་མི་ཚེ་མཐའ་འཁྱོལ་བའི་མཚོན་བྱེད་དུ་མངར་ཆུ་དཀར་ཡོལ་གང་འཐུང་དགོས་པ་དང་། མག་པ་མནའ་མ་ཚང་ནས་ཉིན་འགའམ་ཡང་ན་བྱིས་པ་སྐྱེས་མགོ་བཙའ་བའི་བར་དུ་འདུག་པའི་སྲོལ་ཡོད། 

དུས་ཆེན།
ལུགས་གསར་གྱི་ལོ་རེའི་ཟླ ༦ ཚེས ༢༠ ནས ༢༥ བར་དུ། ཐ་ཐར་རིགས་ཀྱིས་སྲོལ་རྒྱུན་གྱི་དུས་ཆེན་ཏེ ༼ས་པང༽ དུས་ཆེན་ལ་རོལ་པ་ཡིན། ༼ས་པང༽ཞེས་པ་ནི་ཐོང་གཤོལ་གྱི་དོན་ཏེ། དེ་ནི་ཐ་ཐར་རིགས་ཀྱི་མེས་པོས་སྔོན་ཐོན་གྱི་ཐོང་གཤོལ་གསར་བཏོད་བྱས་ནས་ཐོན་སྐྱེས་ནུས་ཤུགས་སྐུལ་འདེད་བཏང་བ་ལ་དྲན་རྟེན་དུ་གཏན་ཁེལ་བྱས་པའི་དུས་ཆེན་ཞིག་ཡིན། ཉིན་དེར་སྐྱེས་མ་རྣམས་ཀྱིས་ཟས་གང་ལེགས་གཡོས་སྦྱོར་བྱས་ཏེ་མགྲོན་པོར་སྣེ་ལེན་དང་། རྒན་དར་གཞོན་གསུམ་ཚང་མས་ཕན་ཚུན་ལ་དུས་ཆེན་གྱི་རྟེན་འབྲེལ་ཞུ་བར་མ་ཟད། ཚང་མས་ཤོམ་བྱས་ཏེ་མཛེས་སྡུག་ཡིད་དུ་འོང་བའི་སྤང་ཐང་དུ་འདུས་ནས་རྟ་རྒྱུག་དང་ཐག་འཐེན། འཇུ་རེས་སོགས་རྒྱ་ཆེ་བའི་ལུས་རྩལ་བྱ་འགུལ་སྣ་ཚོགས་སྤེལ་བཞིན་ཡོད། 

 ཕྱི་ཕྱོགས་དྲ་མཐུད། 

Category:མིའི་རིགས་རྒྱུད་རིག་པ།